**קֶפְּטֶן** (באנגלית: **captain**) היא דרגת קצונה ברוב ציי המלחמה של המדינות דוברות אנגלית, שהנושא אותה מפקד על אונייה גדולה. הדרגה המקבילה לה בקוד הדרגות הצבאיות של נאט"ו היא OF-5 ובצבא היבשה היא קולונל מלא.

בציי מלחמה אחדים הדרגה המקבילה ל"קפטן" היא "קפיטן אונייה" (למשל capitaine de vaisseau בצרפתית ו-capitano di vascello באיטלקית), "קפיטן ימי מלחמתי" (בפורטוגזית: capitão de mar e guerra), "קפיטן של ים" (למשל Kapitän zur See בגרמנית ו-kapitein-ter-zee בהולנדית) או "קפיטן מדרגה ראשונה" (капитан 1-го ранга ברוסית).

קפטן כשם דרגה
-------------

הפיקוד על אוניית מלחמה ניתן על פי רוב לקצין שדרגתו בין קומנדר (OF-4) לקומודור או סגן אדמירל (OF-6)‏. אין לבלבל בין דרגת קפטן בצי לדרגת קפטן בצבא, בחיל האוויר ובחיל הנחתים, אשר מקבילה ל-OF-2 בקוד הדרגות של נאט"ו.

קפטן כשם תואר
-------------

על פי הנוהג הימי, יש לפנות לכל קצין ים המפקד על אונייה בתואר "קפטן" כל עוד הוא נמצא על סיפונה. הפנייה לקצינים הנושאים דרגת קפטן ומפליגים באונייה אך אינם מפקדים עליה נעשית על ידי ציון דרגתם ושמם (למשל קפטן סמית'), אך אין לפנות אליהם בתואר "הקפטן" כדי לא לבלבל בינם לבין קפטן כלי השיט. על פי כללי הנימוסים והנוהג בצי האמריקני, הפנייה אל קצין ים בדרגת קפטן המצטרף להפלגה היא בתואר "קומודור".

באוניות מלחמה גדולות, כמו נושאות מטוסים, קצין המבצעים (executive officer, XO) יכול לשאת דרגת קפטן, ובמקרה שכזה מותר לפנות אליו תוך ציון הדרגה.

כלי שיט בפיקודם של קצינים בדרגת קפטן
------------------------------------

קפטנים מפקדים בדרך כלל על אוניות מגודל סיירת ומעלה. ככל שהקצין ותיק יותר, כך גדולה יותר האונייה, אך בדרך כלל מפקדי אוניות אינם נושאים דרגה גבוהה מקפטן. בצי המלכותי הבריטי יכול קפטן לפקד על פלגת משחתות ולשאת מינוי (לא דרגה) של (Captain (D. קפטנים בצי האמריקני, אשר הם טייסים או קציני תעופה של הצי, מפקדים על נושאות מטוסים,  אוניות נחיתה אמפיביות גדולות, כנפי אוויר, כנפי סיור ימי מוטס, כנפי אוויר ייעודיים או מיוחדים ולהקי אוויר.

להפלגותיהן של אוניות ראשיות גדולות, כמו נושאות מטוסים, מצטרף בדרך כלל סגן אדמירל, והאונייה משמשת כאוניית הדגל של קבוצת תקיפה או קרב (strike or battle group), אך הקפטן מוסיף להחזיק בפיקוד על האונייה גופה, וכל הפקודות עוברות דרכו מתוך נימוס. קפטנים יכולים לפקד על מתקני חוף או להחזיק בתפקידי מטה בחוף ובים.

* סימן הדרגה של קפטן בצי המלכותי הבריטי ובצי המלכותי הקנדיסימן הדרגה של קפטן בצי המלכותי הבריטי ובצי המלכותי הקנדי
* סימן הדרגה של קפטן בצי המצריסימן הדרגה של קפטן בצי המצרי
* סימן הדרגה של פלויארכוס (קפטן) בצי היווניסימן הדרגה של פלויארכוס (קפטן) בצי היווני
* סימן הדרגה של "קומנדור" בצי הפולניסימן הדרגה של "קומנדור" בצי הפולני
* סימן הדרגה של "קפיטן דה נאוויו" (קפיטן אונייה) בצי הספרדיסימן הדרגה של "קפיטן דה נאוויו" (קפיטן אונייה) בצי הספרדי
* סימן הדרגה של קפטן בצי האמריקניסימן הדרגה של קפטן בצי האמריקני
* סימן הדרגה של "קפיטן צוּר זֵיי" (קפיטן של ים) בצי הגרמניסימן הדרגה של "קפיטן צוּר זֵיי" (קפיטן של ים) בצי הגרמני
* סימן הדרגה של "קפיטן טֵר זֵיי" בצי ההולנדיסימן הדרגה של "קפיטן טֵר זֵיי" בצי ההולנדי

מקורות
------

* *William P. Mack, Harry A. Seymour, Lesa A. McComas (1998). **The naval officer's guide**.* U.S. Navy: Naval Institute Press.

ראו גם
------

* קפטן אוניית דגל
* פוסט קפטן

קישורים חיצוניים
----------------

ויקישיתוף מדיה וקבצים בנושא **קפטן** בוויקישיתוף
* קפטן, באתר אנציקלופדיה בריטניקה (באנגלית)

הערות שוליים
------------

1. ↑  הצי הפולני יוצא מן הכלל בעניין זה. "קפטן ימי" (בפולנית: kapitan marynarki, קפיטן מרינארקי) מקביל לדרגת OF-2 של לוטננט או קפטן לוטננט, ואילו דרגת OF-5 מקבילה לדרגת "קומודור" (בפולנית: komandor, קומנדור).